《东宫生日六首·乙未》
宋代·林光朝

应律随豳雅，旋杓建戌方。
前星迎霁色，重日丽晨光。
笙管青霞外，宫庭碧玉傍。
本支周道盛，羽翼汉图昌。
左右人皆正，刑名学未遑。
编年总司马，说礼付高堂。
天乐来三殿，人心系八荒。
黄华秋更媚，皓月闰偏长。
清赏新奎壁，承华旧典章。
维熊千岁祝，英略似君王。

作者简介：（1114—1178）宋兴化军莆田人，字谦之，号艾轩。孝宗隆兴元年进士。通《六经》，从学者众，南渡后以伊、洛之学倡行东南者，自光朝始。累官国子司业兼太子侍读，出为广西提点刑狱，移广东，曾率郡兵击败入境之茶民军。召为国子祭酒，除中书舍人。后出知婺州，引疾提举兴国宫。卒谥文节。有《艾轩集》。